VENDIM

Nr.303, datë 28.4.2010

PËR PËRCAKTIMIN E AUTORITETIT KONTRAKTUES, PËR NDËRTIMIN ME KONCESION TË TERMINALIT TË KONTEInERËVE, NË PORTIN E DURRËSIT, DHE MIRATIMIN E BONUSIT NË PROCEDURËN PËRZGJEDHËSE KONKURRUESE, QË I JEPET SHOQËRISË “DURRËS KURUM SHIPPING” SHA

Në mbështetje të nenit 100 të Kushtetutës, të neneve 5, pikat 1 dhe 3, e 23, pika 3, shkronja “b”, të ligjit nr.9663, datë 18.12.2006 “Për koncesionet”, të ndryshuar, me propozimin e Ministrit të Punëve Publike dhe Transportit, Këshilli i Ministrave

VENDOSI:

1. Për kryerjen e procedurave ligjore për ndërtimin, me koncesion, të terminalit të konteinerëve në Portin e Durrësit, autoriteti kontraktues është Ministria e Punëve Publike dhe Transportit.

2. Koncesioni do të jetë i formës BOT (ndërtim, shfrytëzim dhe transferim në pronësi të shtetit).

3. Miratimin e bonusit prej 10% të pikëve, për rezultatin teknik, financiar dhe mjedisor, në procedurën përzgjedhëse konkuruese (propozim i pakërkuar), që i jepet shoqërisë “Durrës Kurum Shipping” sh.a.

4. Ngarkohet Ministria e Punëve Publike dhe Transportit për zbatimin e këtij vendimi.

Ky vendim hyn në fuqi pas botimit në Fletoren Zyrtare.

KRYEMINISTRI

Sali Berisha